Protestele faţă de Ordonanţa de Urgenţă privind modificarea codurilor penale au continuat şi sâmbătă. Au fost 330.000 de oameni în stradă, în Bucureşti şi în alte oraşe ale ţării, pentru a cincea zi la rând. La Bucureşti, acţiunile de protest au început dimineaţă, de la ora 11.00, cu un marş al copiilor. Ulterior, zeci de mii de bucureşteni au plecat spre Parlament, unde au făcut un lanţ uman în jurul clădirii. Ulterior, protestatarii au revenit în Piaţa Victoriei. Zeci de mii de oameni au fost în stradă şi în alte oraşe ale ţării.

330.000 de oameni au protestat, pentru a cincea seară la rând, în Capitală şi în alte zeci de oraşe din ţară. Au cerut, în stradă, renunţarea la Ordonanţa de urgenţă privind modificarea codului penal.

Mulţimea din Cluj a fost la fel de mare ca în ultimele zile. 35.000 de oameni, cei mai mulţi dintre ei tineri, au ieşit din nou în stradă la Cluj-Napoca. Punctul de întâlnire - Piaţa Unirii. Au plecat apoi în marş pe străzile oraşului.

„E datoria noastră civică să fim aici și să arătăm că ne pasă de România. Nu suntem de acord cu decizile luate în secret”, spune un protestatar.

Un steag al Revoluţiei din 89 a fluturat deasupra manifestanţilor. După 27 de ani, un bărbat care a ieşit în tinereţe în stradă pentru libertate, a scos din nou drapelul din casă. L-a dăruit unei familii tinere, pe care a întâlnit-o la protest.

Ştefan Pop, revoluţionar: „Steagul acesta l-am folosit la Revoluţie. L-am păstrat până acum. Am crezut că nu va mai fi nevoie de el și acum am venit (...) copilașul a venit lângă steag și atunci am zis hai să îi fac o bucurie și am zis că îi donez steagul”.

„O să îl păstrez pentru n generații. Vedem că nevoile ne scot în stradă”, a spus tatăl copilului.

Şi la Timişoara, 30 de mii de oameni au cerut Guvernului să renunţe la Ordonanţa 13.

A fost o nouă seară de proteste şi la Sibiu. 20 de mii de oameni s-au adunat în Piaţa Mare.

La Brașov, 15.000 de oameni au scandat împotriva Guvernului: „DNA să vină să vă ia! DNA să vină să vă ia!”

Şi la Constanţa au ieşit în stradă 15.000 de oameni.

„Ei vor să-și închidă dosarele lor, nu să ne apere. De asta i-am votat, i-am pus în Parlament ca sa ne apere pe noi”, spune o participantă la miting.

„Aici suntem un grup de doctori tineri. Sunt medic primar infecționist, cu un doctorat luat pe bune la UMF Carol Davila, și nu plagiat. Nu vreau să plec din țară. Vreau să stau alături de copilul meu”, spune, aproape izbucnind în lacrimi o tânără.

15.000 de oameni au ieşit în stradă şi la Iaşi. „Pentru toţi care au făcut rău în ţara asta, au furat. Trebuie să fie în închisoare, să fie unde trebuie, să nu mai fure în această ţară”, explică o fetiță.

La fel ca în alte câteva oraşe, în capitala Moldovei s-a intonat imnul naţional.

10.000 de oameni au ieşit din case şi la Craiova. S-au strâns în Piaţa Mihai Viteazul, apoi au mărşăluit prin centru. Vestea că Ordonanţa de Guvern se va abroga nu i-a mulţumit în totalitate. Speră, totuşi, că vocea lor a fost auzită.

„Nu mai putem suporta aceste abuzuri făcute de cei care guvernează ţara”, se plânge un protestatar.

5.000 de oameni au ieşit în stradă şi la Oradea, pentru a cere abrogarea controversatei Ordonanţe cu numărul 13

La Galaţi au ieşit în stradă 7.000 de oameni. Câţiva dintre protestatari au împărţit prăjituri jandarmilor.

ACTUALIZARE 00.15. Pe Facebook a fost deja creată pagina de eveniment "Bucureştiul primeşte Clujul la protest".

"Duminică dimineață mai mulți studenți din Cluj vin cu trenul IRN 1742 pentru a protesta alături de oamenii din Bucureşti. Haideți să-i primim cum se cuvine, cu ceaiuri, cafele şi sendvişuri!

Ne întâlnim la 7:45 în zona din fața panoului principal Sosiri / Plecări din Gara de Nord", este mesajul postat pe pagina reţelei de socializare.

ACTUALIZARE 23.00 Mai sunt aproximativ 10.000 de oameni în Piaţa Victoriei. Oamenii au plecat spre case, începând cu ora 22.30. A fost un miting fără incidente.

Au fost două momente speciale, când s-a cântat imnul la 21.30 şi la 22.00.

Foarte mulţi oameni au venit la Bucureşti din alte oraşe ale ţării, dar şi din alte ţări.

ACTUALIZARE 22.18. Din gara din Cluj-Napoca a plecat trenul cu studenţii, care vin la Bucureşti, pentru mitingul de duminică.

ACTUALIZARE 21.20. Sunt 320.000 de oameni în stradă Sunt 170.000 de oameni la Guvern.

BOGDAN BUDA PHOTOGRAPHY

ACTUALIZARE 20.55. Sunt 160.000 de oameni la Guvern.

La Cluj Napoca protestează 35.000 de oameni. Oamenii scandează: "La Bucureşti, cu toţii la Bucureşti! Nu ne fraieriţi". Studenţii sunt conduşi la gară de protestatarii. Ei vin la Bucureşti, pentru protestul de duminică.

VIDEO WhatsApp - protest la Braşov

La Braşov sunt 13.000 de oameni în stradă, la Iaşi 20.000, iar la Constanţa 12.000.

VIDEO WhatsApp - protest la Oneşti

La Timişoara sunt peste 30.000 de oameni în Piaţa Victoriei. Oamenii nu se mulţumesc doar cu anunţul premierului.

Setarile tale privind cookie-urile nu permit afisarea continutul din aceasta sectiune. Poti actualiza setarile modulelor coookie direct din browser sau de aici – e nevoie sa accepti cookie-urile social media

ACTUALIZARE 20.43. Sunt 140.000 de oameni la Guvern.

Oamenii discută decizia Guvernului. Mesajul premierului legat de decizia de abrogare a OUG 13 a fost primit cu urale.

Oamenii spun că nu vor doar abrogare, ci răspunderea Guvernului de a pune pe tapet o OUG de modificare a codurilor. Spun că se simt trădaţi pentru că în campanie nu s-a vorbit de aşa ceva.

ACTUALIZARE 20.29. Sunt 120.000 de oameni la Guvern.

ACTUALIZARE 20.25. Sunt 100.000 de oameni la Guvern.

ACTUALIZARE 20.00. Sunt 80.000 de oameni la Guvern.

La ora 20.20, premierul Sorin Grindeanu va face declaraţii.

La Cluj-Napoca sunt 15.000 de oameni.

ACTUALIZARE 19.40. Sunt 50.000 de oameni în Piaţa Victoriei.

ACTUALIZARE 19.30. Sunt 40.000 de oameni la Guvern. Miile de protestatari care s-au întors de la Parlament, unde au făcut un lanţ uman în jurul clădirii s-au alăturat altor câteva mii care erau deja adunaţi.

VIDEO WhatsApp - protest la Sibiu

VIDEO WhatsApp - protest la Cluj-Napoca

În Piaţa Unirii din Cluj s-au adunat 10.000 de oameni, pentru a cincea zi la rând.

VIDEO WhatsApp - protest la Alba-Iulia

Timişorenii din zeci de cartiere au plecat în marş spre Piaţa Victoriei. Sunt 4.000 oameni acum şi continuă să vină.

Este a cincea zi de protest şi la Galaţi. 1.500 oameni s-au adunat în faţa Prefecturii.

VIDEO WhatsApp - imagini de la Constanţa

Continuă protestele şi la Constanţa. 4.000 de oameni au ieşit în faţa Prefecturii Constanţa. Protestatarii susţin ideea ca ordonanţa de urgenţă să fie abrogată.

Setarile tale privind cookie-urile nu permit afisarea continutul din aceasta sectiune. Poti actualiza setarile modulelor coookie direct din browser sau de aici – e nevoie sa accepti cookie-urile social media

Şi la Craiova, oamenii îşi exprimă pentru a cincea seară la rând revolta faţă de ordonanţa de urgenţă a Guvernului. În faţa Prefecturii sunt 1000 de oameni.

ACTUALIZARE 18:50 - Cei 40.000 de protestatari se întorc în Piața Victoriei. În fața clădirii Guvernului sunt asteptați de alte câteva mii de oameni. În drum, pe lângă „Anulaţi şi plecaţi”, „Hoţii”, „PDS, ciuma roşie”, se scandează „Ieșiți din casă dacă vă pasă”.

FOTO WhatsApp

ACTUALIZARE 18:15 - Protestatarii au ajuns la Palatul Parlamentului unde vor forma un lanț uman în jurul clădirii.

FOTO: INQUAM PHOTOS - Liviu Florin Albei

În drum, manifestanții s-au oprit în fața Ministerului Justiției unde au strigat „Demisia, demisia”, „Ieși afară, javră ordinară”, „La ceas de seară, ați furat o țară”. În acest moment, la protest participă în jur de 35.000 de oameni. Proteste au loc și în țară, în majoritatea orașelor mari.

ACTUALIZARE 16:15 Protestatarii aflați în Piața Victoriei pleacă în marș pe marile bulevarde ale Capitalei, destinația finală fiind Parlamentul. Ei au plecat pe bulevardul Lascăr Catargiu, urmând să ajungă în Piața Romană, apoi la Universitate, de unde vor pleca spre Unirii și de acolo la Parlament. Sunt în jur de 25.000 de oameni.

Oamenii merg pe stradă şi pe trotuare, circulaţia maşinilor pe bulevardele Lascăr Catargiu şi Magheru, pe sensul spre Universitate, fiind blocată.

Manifestanţii scandează „Anulaţi şi plecaţi”, „Hoţii”, „PDS, ciuma roşie”, „Nu scăpaţi”, „DNA să vină să vă ia”, „România, trezeşte-te!”, „Dragnea, nu uita, România nu-i a ta”.

Şoferii care pot circula pe celălalt sens, claxonează când trec pe lângă manifestanţi şi filmează din maşini.

Pe lângă jandarmii care sunt în faţa coloanei de protestatari şi de-a lungul acesteia, forţele de ordine însoţesc protestatarii şi cu maşini de poliţie şi ale Jandarmeriei.

Pe drum, alţi oameni se alătură celor care mărşăluiesc, cu pancarte şi steaguri.

Manifestanţii ocupă atât strada, cât şi trotuarul din dreapta, unde sunt părinţi care îşi poartă copiii în braţe, pe umeri sau în cărucioare, oameni cu câini, dar şi persoane în vârstă.

ACTUALIZARE 15:15 - În Piața Victoriei din București s-au adunat la această oră în jur de 12.000 de oameni. Vremea frumoasă anunță pentru azi o participare masivă.

Numărul manifestanţilor din Piaţa Victoriei, în a cincea zi de proteste, a depăşit 6.000 în jurul orei 15:00, printre aceştia fiind şi mulţi părinţi cu copii de toate vârstele. Protestatarii suflă în vuvuzele şi fluiere, scandează „Am ieşit din casă pentru că ne pasă” şi au pancarte pe care scrie „Ne-aţi minţit, poporul s-a trezit”, „Duminică seara să vină toată ţara” şi „Jos corupţia”.

Grupuri de oameni continuă să vină în Piaţa Victoriei, cu steaguri, pancarte, mesaje scrise pe hârtii, vuvuzele şi fluiere.

Maşinile pot circula prin faţa Guvernului, spre Bulevardul Aviatorilor, manifestanţii fiind grupaţi în zona delimitată cu garduri şi spre Muzeul Antipa.

În Piaţa Victoriei au rămas şi foarte mulţi dintre părinţii şi copiii care au început sâmbătă dimineaţă protestul. Unii dintre ei se plimbă în şir prin faţa sediului Guvernului şi suflă în vuvuzele şi fluiere.

Unii dintre manifestanţi au venit în Piaţa Victoriei cu câini în lesă.

A cincea zi de proteste faţă de OUG de modificare a codurilor penala a început sâmbătă dimineaţă cu manifestaţia părinţilor şi copiilor, care a adunat mai bine de 3.000 de oameni.

De la ora 13:00 a început un alt protest care include un marş şi un lanţ uman în jurul Palatului Parlamentului. Protestatarii care se vor aduna în Piaţa Victoriei ar urma să plece în marş în jurul orei 16:00, iar când vor ajunge la Palatul Parlamentului, vor forma un lanţ uman în jurul clădirii.

Atât sâmbătă, cât şi duminică, în Capitală sunt aşteptaţi oameni din toată ţara - „toate drumurile duc la Bucureşti”.

Duminică, la „cel mai mare protest împotriva ordonanţelor de urgenţă”, aşa cum este numit pe pagina evenimentului, în faţa Guvernului sunt aşteptaţi manifestanţi din toată ţara, fiind programat ca la ora 20:00 atât în ţară, cât şi în diaspora, în pieţe să fie intonat imnul de stat, iar o oră mai târziu „fiecare participant la manifestaţiile din toate oraşele ţării şi din diaspora va ridica spre cer propria lumină aprinsă”. Până sâmbătă dimineaţă, aproape 40.000 de oameni îşi anunţaseră prezenţa la eveniment.

Conform mesajelor de pe paginile de Facebook ale evenimentelor pentru proteste, manifestanţii plănuiesc să împartă diverse flyere pentru promovarea protestelor din weekend şi să pună pancarte cu mesaje în geamuri, la propriile case.

Peste 100.000 de oameni s-au aflat, vineri seara, în Piaţa Victoriei din Capitală, pentru a patra zi consecutiv de proteste faţă de adoptarea ordonanţei de urgenţă prin care sunt modificate codurile penale. Pe unul dintre blocurile din piaţă au fost proiectate cu laser mai multe mesaje antiguvernamentale şi îndemnuri pentru continuarea protestelor, iar la ora 22.00 mulţimea a cântat imnul naţional.